**Vedtægt**

for

menighedsplejen

i Skt. Knuds Sogn

**§ 1**

Menighedsplejen i Skt. Knuds Sogn er en del af det frivillige folkekirkelige menighedsarbejde, der udføres af Skt. Knuds Kirke og Graabrødre Klosterkirke, og har til formål at øve diakonalt og socialt arbejde overfor hovedsageligt sognets beboere, enkeltpersoner såvel som grupper.

**§ 2**

Menighedsplejen forvaltes af et af Skt. Knuds Sogns Menighedsråd nedsat udvalg, der påtager sig opgaver og tilrettelægger arbejdet efter tidens skiftende behov, således at der materielt og åndeligt ydes hjælp og støtte under hensyntagen til samfundets aktuelle sociale og sundhedsmæssige ydelser.

**§ 3**

Det i § 2 nævnte udvalg består af kirkens valgte kasserer, én af sognets faste præster, den daglige leder eller kontorassistenten og ét valgt medlem af menighedsrådet. Udvalget vælger blandt sine medlemmer en formand, som leder udvalgsmøderne og fremlægger en årlig redegørelse for udvalgets arbejde på menighedsrådsmødet i januar.

**§ 4**

Menighedsplejens økonomi er baseret på gaver og penge, der er indsamlet til formålet ved gudstjenester og kirkelige handlinger i sognets kirker samt overskuddet fra salg af lys i Domkirkens lysglobe.

**§ 5**

Beslutninger vedrørende uddelinger af menighedsplejens midler træffes på udvalgsmøder. Derudover bemyndiges sognets præster til indenfor en beløbsramme på højest 500 kr. pr. beløbsmodtager at yde økonomisk hjælp ad hoc. jf. § 1.

**§ 6**

Udvalget afholder mindst ét årligt møde, hvortil udvalgsformanden indkalder. Beslutninger træffes ved simpelt flertal, og udvalget er beslutningsdygtigt, når mindst to medlemmer er til stede.

**§ 7**

Over menighedsplejens indtægter og udgifter samt formue føres et regnskab. Dette føres som et biregnskab til kirkekassens regnskab. Biregnskabet indsendes sammen med kirkekassens regnskab til revision hos provstiets revisionsfirma, og offentliggøres sammen med menighedsrådets øvrige regnskaber.

Vedtægten forelagt og vedtaget på menighedsrådsmøde.

Den: 21. januar 2025

Eva Haue

Formand for menighedsrådet